Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 154/08)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Hrušovský lepník«

EU-nr.: PGI-SK-02474 –– 8.6.2018

BOB ( ) BGB (X)

1. Betegnelse(r) [på BOB eller BGB]

»Hrušovský lepník«

2. Medlemsstat eller tredjeland

Slovakiet

3. Beskrivelse af landbrugsproduktet eller fødevaren

3.1. Produkttype

Kategori 2.3. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

Hrušovský lepník er en tærte, der er rund eller foldet på midten, med en diameter på 25-35 cm, og som er lavet af surbrøds- og kartoffeldej med fyld eller topping og bagt i en stenovn.

Typer af Hrušovský lepník:

Pikant Hrušovský lepník med hvidløgsfyld smurt med smeltet smør, vegetabilsk olie eller animalsk fedt.

Sød Hrušovský lepník med marmeladefyld (blomme eller kirsebær) smurt med smeltet smør, vegetabilsk olie eller animalsk fedt.

Hrušovský lepník med fyld af sauerkraut smurt med smeltet smør, vegetabilsk olie eller animalsk fedt ovenpå.

Hrušovský lepník med en topping og med smeltet smør, vegetabilsk olie eller animalsk fedt smurt ovenpå og med en topping af ostemasse og kartoffel overstrøet med stødt kanel og sukker, vaniljesukker, vanillinsukker eller kanelsukker.

Kendetegn:

Udseende: En tærte, der er rund eller foldet på midten, med en diameter på 25-35 cm

Farve: gylden bagt Duft: en delikat duft af surdej, træ og aske, let røget Smag: en intens, men delikat blanding af de enkelte ingredienser som følge af bagning i ovn, og en smag, der er karakteristisk for fyldet eller toppingen Konsistens: Dejen er blød, tæt og smidig med en delikat tekstur og er fugtig, ikke tør

Vægten af den ubagte dej: 350-450 g

Dejens tykkelse efter bagning: mindst 0,5 cm

Følgende ingredienser anvendes til fremstilling af surbrøds- og kartoffeldej:

Hvede-, rug- eller speltmel, kogte kartofler, salt og hævemiddel. Der anvendes ca. 100 g kogte mosede kartofler pr. 1 kg mel.

Hævemiddel: bagegær, lunkent vand, mælk og krystalsukker.

Følgende ingredienser anvendes til fremstilling af fyld og topping:

smør, vegetabilsk olie eller animalsk fedt (svin, and eller gås), hvidløg, marmelade (blomme eller kirsebær), sauerkraut, løg, kværnet sort peber, salt, svinegrever eller ristet røget svinefedt fra rygstykket, kogte mosede kartofler, ostemasse, æg, stødt kanel, granuleret sukker, vaniljesukker eller vanillinsukker eller kanelsukker.

Fyld og topping:

Hvidløgsfyld/-topping: knust hvidløg, salt, vand

Marmeladefyld/-topping: marmelade (blomme, kirsebær)

Fyld/topping med ostemasse og kartoffel: ostemasse, kogte mosede kartofler, æg, granuleret sukker og stødt kanel med krystalsukker, kanelsukker, vaniljesukker eller vanillinsukker til at strø på. Forholdet mellem ostemasse og kartofler er 1:2. Fyldets/toppingens råvægt er 30 %-45 % af dejens vægt, hvilket betyder, at varens vægt øges med fyldets/toppingens vægt.

Topping/fyld med kål: vegetabilsk olie eller animalsk fedt, løg, krystalsukker, sauerkraut, salt, kværnet sort peber, svinegrever eller ristet røget svinefedt fra rygstykket. Fyldets/toppingens råvægt er 15 %-25 % af dejens vægt, hvilket betyder, at varens vægt øges med fyldets/toppingens vægt.

Følgende anvendes til smøring af hver lepník straks efter bagningen: smeltet smør, vegetabilsk olie eller animalsk fedt.

3.3. Foder (kun for animalske produkter) og råvarer (kun for forarbejdede produkter)

Der er ingen restriktioner for råvarernes oprindelse.

3.4. Specifikke etaper af produktionen, som skal finde sted i det afgrænsede geografiske område

Produktionsprocessen foregår i følgende faser:

— tilberedning af dejen i hånden

— tilberedning af fyldet/toppingen i hånden

— bagning i en stenovn fremstillet af sten fra stenbrud

— smøring med smeltet smør, vegetabilsk olie eller animalsk fedt

— efterfølgende pålægning af topping på tærten.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

Det geografiske område omfatter kommunen Hrušov. Landsbyen Hrušov ligger i Banská Bystrica-området på den højtliggende sydlige kant af Krupinská Planina-plateauet i nærheden af byerne Veľký Krtíš, Krupina og Šahy, i det, der tidligere var kendt som Hont Amt.

5. Tilknytning til det geografiske område

Årsagssammenhængen bygger på den knowhow, som producenterne i det geografiske område besidder, og på Hrušovský lepník-tærtens omdømme og traditioner.

Det afgrænsede geografiske område er kendetegnet ved det lille antal gårde, der er spredt rundt i landskabet. Områdets isolerede karakter og landsbyernes og gårdenes afsides beliggenhed tvang lokalbefolkningen til at være selvforsynende. Folk fremstillede selv alt, hvad de havde brug for, af naturlige materialer. De byggede stenovne af sten fra stenbrud, hvori de fyrede med træ, som de fandt i det omgivende miljø (johannesbrødtræ, bøg, eg og avnbøg). De fremstillede redskaber til deres basale behov af de forhåndenværende materialer, f.eks. ovnspader af træ til at sætte dejen i ovnen med, gåse- eller andevinger til at feje aske op med, et redskab, der er kendt som »ohrablo« (den traditionelle betegnelse for en type skovl, der anvendes til at flytte gløderne rundt i en ovn med), til at kontrollere ovntemperaturen (når ohrablo frembringer gnister, har ovnen den korrekte temperatur) og til at flytte kullene til side med, og en børste (majsavner bundet til en længere stang med tråd) til at tørre ovnen af med.

Dejen og fyldet/toppingen til fremstilling af Hrušovský lepník tilberedes udelukkende i hånden. Når dejen udrulles til en rund form, bliver den tynd, kompakt og smidig efter bagningen, hvilket giver den en delikat struktur. Tærtens størrelse afhænger af ovnspadens størrelse, idet hele dens overflade anvendes.

Oprindeligt kom de råvarer, der blev anvendt til at lave lepník, fra lokalområdet på grund af landsbyernes og gårdenes afsides beliggenhed. I dag lægges der vægt på, at dejen og fyldet/toppingen udelukkende tilberedes i hånden, og at produktet bages i en stenovn.

Hrušovský lepník bages i en stenovn ved en temperatur på over 300 °C. Ovnen opvarmes med løvtræ (johannesbrødtræ, bøg, eg og avnbøg). Ovnen har nået den korrekte temperatur, når der opstår gnister på stenen ved berøring med en ildrager. Når træet er brændt ned, skubbes gløderne bagud i ovnen, og asken fjernes i resten af ovnen ved hjælp af en våd børste. De enkelte Hrušovský lepník-tærter bages side om side, mens de flyttes rundt med en ildrager, så de bages korrekt på alle sider. Hrušovský lepník uden topping eller fyld bages i ovnen i ca. 5 minutter, og med topping eller fyld i ca. 7-10 minutter.

Da dejen og fyldet/toppingen tilberedes i hånden, og da bagningen foregår i stenovne ved høj temperatur, tørrer dejen ikke ud, men forbliver blød, smidig og fugtig med en delikat duft af surdej, træ og aske, der blandes sammen under bagningen. Produktets karakteristiske smag suppleres af fyldet/toppingen, der enten er sød eller pikant.

Færdighederne hos de mennesker i det afgrænsede geografiske område, der fremstiller »Hrušovský lepník«, har udviklet sig på grundlag af viden og erfaring, som er videregivet fra generation til generation, hvilket afspejles i slutproduktets kvalitet. Tilberedningen af hævemidlet, dejen, fyldet og toppingen og den tid, det tager at opvarme stenovnen til den korrekte temperatur, samt anvendelsen af traditionelle redskaber som gåse- eller andevinger, en ildrager og en kost, bidrager alle til Hrušovský lepník-tærtens karakteristiske duft og smag.

Produktet er blevet meget populært og eftertragtet på grund af dets særlige kvaliteter, der skyldes tilberedningen i hånden og den måde, hvorpå det bages. Arrangører af fødevarearrangementer og -udstillinger inviterer producenterne til deres arrangementer for at demonstrere, hvordan produktets dej, fyld og topping tilberedes på autentisk vis, og hvordan det bages. Hrušovský lepník tilberedes og fremstilles i det afgrænsede geografiske område, som Hrušovský lepník historisk er knyttet til.

Et vidnesbyrd om Hrušovský lepník-tærtens omdømme og 300-årige tradition er, at Hrušovský lepník fik tildelt et certifikat i 2014 med ret til at anvende etiketten »HONT regional product« for et enestående regionalt produkt fremstillet ved traditionelle metoder, hvoraf mange foregår i hånden.

Siden 1996 har Hrušov regelmæssigt været vært for folkefestivalen Hontianska paráda. Festivalen er en fejring af for længst glemte landbrugsmetoder og bagning af brød og Hrušovský lepník: https://sk.m.wikipedia.org/wiki/Hontianska_par%C3%A1da.

Henvisninger til produktets omdømme forekommer også i tv-programmer, f.eks. »Nebíčko v papuůke« (Himlen i din mund) og »Slovensko v obrazoch« (Slovakiet i billeder).

En udgave af avisen Živnostenské noviny fra 2015 omhandlede traditionelle slovakiske håndværk, og det blev nævnt, at besøgende også kunne smage Hrušovský lepník i forbindelse med demonstrationer af disse håndværk, f.eks. arrangementet »Dni majstrov ÚдUV 2015« (2015 ÚL’UV [Center for kunsthåndværk] –– Håndværkerdage).

Hrušovský lepník fremstilles på basis af historiske opskrifter fra det afgrænsede geografiske område. Fordi folk har boet i dette afsidesliggende område, har de kunnet bevare deres særlige levevis. I publikationen HONT Tradície дudovej kultúry [folkekulturtraditioner i HONT] anfører professor J. Botík følgende: »I sin mest originale form blev Hrušovský lepník æltet af ugæret dej og bagt i en ovn ved lav temperatur til juleaftensmåltidet.« I begyndelsen af det 20. århundrede, navnlig inden brødbagning blev udbredt, var denne type brød kendt og blev bagt regelmæssigt i hele HONT-området.

Betegnelsen »Hrušovský lepník« er afledt af navnet på landsbyen Hrušov, som historisk er knyttet til bagningen af lepník-tærter. Den anden del af betegnelsen »lepník« (eller »ľepňik« før standardiseringen af det slovakiske skriftsprog) er den betegnelse, der anvendes i den lokale dialekt for en type rund tærte bagt i en stenovn. Denne betegnelse er blevet brugt uafbrudt i området siden første halvdel af det 18. århundrede. Professor J. Botík har fortalt følgende: »Husmødre fra håndværksfamilier i landsbyen fordelte ofte kogte kartofler, marmelade, ostemasse eller bryndza-ost oven på lepník-tærter, der var æltet af brøddej. De begyndte efterfølgende at kalde denne type tærte for »ľepňik«. De slovakiske kolonister, der flyttede til Den Store Slette, tog denne gammeldags form for brød med sig [...] «.

Hrušovský lepník var en ceremoniel fødevare i de første årtier af det 20. århundrede. Det var den kage, som blev spist mest. Den blev bagt i en stenovn til juleaftensmåltidet, og hvert medlem af familien samt alle familiens kæledyr spiste et stykke af den. Den blev også serveret i fasten, i forbindelse med traditionelle aktiviteter som »páračky« (forarbejdning af gåsefjer) og »priadky« (spinding af garn) og til påske. Senere blev den bagt en gang om ugen inden brødbagningen. Brødet blev altid bagt om lørdagen, så det var frisk til om søndagen, og der blev spist af det hele ugen. Hver familie bagte flere brød, fra fire til seks, afhængigt af familiens størrelse. Hrušovský lepník-tærter blev bagt på de afsidesliggende gårde i Hrušov, hvor de stadig laves i dag.

Livet i afsidesliggende områder og på gårde går hånd i hånd med bevarelsen af traditioner. Hrušovský lepník var en delikatesse for mange år siden er det stadig i dag.

Henvisning til offentliggørelsen af produktspecifikationen

https://www.indprop.gov.sk/swift_data/source/pdf/specifikacie_op_oz/Hrusovsky%20lepnik.pdf

(1) EUT L 343 af 14.12.2012, s. 1.